Munisipale werkers verwerp salarisaanbodArgieffoto Die munisipalewerkersvakbond Samwu se sekretaris, Simon Mathe, het gesê dié vakbond sal nie oorhaastig enige ooreenkoms teken wat nie behoorlike verhogings vir werkers inhou nie. Mathe het gesê die unie het die aanvanklike voorstel van ŉ vyfjaarooreenkoms van die Suid-Afrikaanse vereniging vir plaaslike regerings (Salga) wat tydens die eerste ronde van die salarisooreenkomste in Durban ter tafel gelê is, verwerp. “Ons is in geen posisie om ŉ vyfjaarooreenkoms te onderteken wat nie behoorlike verhogings vir ons lede en ander munisipale werkers bevat nie. Ons kan net die ooreenkoms aanvaar as daar 15% of R3 155 jaarliks aangebied word.” Volgens hom is dit die eerste keer in die geskiedenis van salaris- en loononderhandelinge dat die werkgewer ŉ vyfjaarooreenkoms voorstel. “Ons is daarom oortuig dat Salga nie hierdie ronde onderhandelinge in goeder trou binnegegaan het nie. Ons verwerp hierdie aanbod omdat dit lagwekkend en beledigend vir munisipale werkers is. Die feit dat Salga die werkers wil blameer vir die moeilike situasie wat munisipaliteite tans ervaar, is baie teleurstellend.” Hy het gesê die werknemers wil nie instem tot die R10 000 minimum loon nie en voer aan dat plaaslike regerings se minimum loon dubbeld is wat die nasionale regering en die nasionale raad vir ekonomiese ontwikkeling en arbeid (Nedlac) goedgekeur het. Hy meen dit is aanduidend dat die werkgewer nie vir die munisipale werkers omgee nie. “Werkers kan nie blameer word vir die wan-, vrugtelose en onreëlmatige besteding wat heeltyd deur munisipaliteite gepleeg word nie. Hierdie geld kon gebruik word om die oorlewing en stabiliteit van munisipaliteite te verseker en terselfdertyd ook te verseker dat daar ekstra hulpbronne is wat munisipale werkers kan vergoed.” Samwu en die Onafhanklike Munisipale Unie het gesamentlike eise by die werkgewersliggaam ingedien vir ŉ enkeljaarooreenkoms wat ŉ algemene verhoging van 15% of R3 155, wat ook al die meeste is, insluit. Die vakbonde eis ook ŉ behuisingstoelaag van R2 000 vir alle werknemers en ŉ minimum salaris van R10 000 vir alle munisipale werkers, asook dat alle voordele en diensvoorwaardes met dieselfde persentasie verhoog sal word. Die munisipaliteite het ŉ salaris- en loonaanbod vir vyf jaar voorgestel van 4,6% in die eerste jaar en inflasie plus 0,25% vir die res van die ooreenkoms. Mathe meen die R2 000 behuisingstoelaag kan geregverdig word gegewe die feit dat banke vir werkers sê hulle verdien te min om te kwalifiseer vir finansiering en die regering, vir wie hulle werk, weer sê hulle kwalifiseer nie vir RDP-huise nie. Samwu sal graag wil hê die onderhandelinge moet vinnig afgehandel word voor die huidige ooreenkoms in Junie 2018 verval. Hy het ook beklemtoon dat hulle geen ooreenkoms gaan onderteken wat nie behoorlike verhogings vir werkers insluit nie.